Nous officialx de la court de Besençon façons sauoir à touz celx qui verront et orront ces présentes lectres que per deuant Bernard dit de Saint-Oyant, clerc, notaire jurez de nostre dicte court, nostre comandement espicial, aquel quant à ces chouses et plus grant nous hauons commis et commettons nous voyes et à luy ajostons foy plenière, pour ce en droit personelment estaubliz et à ce espicialment venant per deuant nostre dit comandement messire Jehans dit de Salins, cheualiers, en nomz de luy et pour luy et pour monss. Anxeal, monss. Hugue, cheualiers, Othenin et Guillame, ses frères, d’une part, et Guillames dit de Pupillin, Jehans Chapellains, Odat dit de Bauz et Esteuenon dit Patrognet, come escheuins et prodomes de la ville et communaltey d’Arbois, en nomz de lour et pour lour et pour la dicte communaltey d’Arbois, d’autre part, come plait, rioht, contens, discorde, controuerse et dissension fut mehue et en espoir de mouoir chascun jour entre le dit monss. Jehan, en nomz que dessus, et les diz escheuins, en nomz que dessus et pour la dicte communaltey, sus ce et de ce que li dit mess. Jehans, en nomz que dessus, come hoirs de Regnon jadix d’Arbois, lombard, demandoit ès dessus diz escheuins et prodomes d’Arbois, en nomz de la dicte communaltey, doux cent et cinquante liures d’esteuenans pour cause de la vendicion des bois d’Arbois qui s’ensueguent, c’est a sauoir des bois qui durent dois l’aut de Pierre Oncise, per ensin come les boynes il sunt mises, tan que ès Costes Pendantes de Bois Mien, après des bois appelez la Bocherace et la Combe ès Moynes, tan que a chemin per lequel l’on vay à la Chastellaine, et durent tanque ès bois de Pollognez et tanque à la Coste de [Bois Mien, item des] bois de toutes les costes d’Arboîs environ la ville d’Arbois, exceptez des bois qui sunt en leu que l’on appele Pierre Fuez, et pour cause de la vend[icion de toutes les emendes de] sept soz d’esteuenans en auault, les quelx bois et emendes hauoient venduz li prodomes, escheuins et habitant d’Arbois qui per le temps [estoient en la dicte ville] per l’espaice et le terme de vint et cinq années, per ensin come il apperisoit plux éuidamment en vnes lettres soynes et entières, selées du s[eel de la dicte court de Be]sençon, du seel la contesse d’Arthois et du seel le segneur de Vaudrey, lesquelles lettres furent randues et cancellées per le dit m[ess. Jehan et Othenin son] frère a dit Guillame de Pupillin et à ses diz compaignons escheuins d’Arbois, en nomz que dessus. Item demandoit li dit mess. Jehans e[n nomz que dessus, ès diz pro]domes et escheuins, en nomz de la dicte communaltey, trante muis de vin que li dit Regnon prestay ès habitant de la dicte communaltey qui [furent donées au conte] de Poythiers. Et auxi demandoit plusours missions, cost, domaiges et intérest sur ce fait et recehu, des quelx doux cent et cinquante liure[s] d’esteuenans et desquels trante muys de vin li dit messire Jehans, en nonz que dessus, disoit hauoir vne sentence diffinitive donée par Emonet de Cerdon escuier, at[...], contre les habitant ou escheuins et prodomes de la ville d’Arbois. Les diz escheuins et prodomes dessus nommez, en nonz et pour la dicte commun[altey] [...] tant a contraire per plusours causes et raisons. Acordez est entre les dictes parties que, amis sur ce entreuenant et eslehuz per ycelles [monss.] Phelippe, éuesque de Tornay, monss. Eude de Choys, chantre de Besençon, moss. Thiebaud de Ceys, gardiain ma dame de Flandres en sa terre de Bourgoine et moss. Hugue de Quingey, cheualiers, consoillier ma dame de Flandres, li quelx mess. Jehans, en nom de luy et de ses diz frères, et li dessus nommez escheuins, en nomz et pour la dicte communaltey d’Arbois, hont donez puissance ès dessus nommez amis de lour acorder des debbait dessus diz, et promis de tenir en effait tout ce qui sera dit, pronunciez ou acordez per les dessus diz amis, li quelx amis prirent en lours et acceptarent la charge d’acorder les dictes parties des chouses et demandes dessus dictes. Liquelx amis, d’un meisme acort, les parties présentes en debbat et demandes dessus dictes, hont dit, pronunciez et accordey estre pais et acord entre les dictes parties et ès nomz que dessus per la forme et menière que s’ensuit. C’est asauoir que li dessus nommez escheuins et prodomes de la communaltey des habitant d’Arbois, ou nom de la dicte communaltey, et li dicte communaltey doigent et soient tenuz de paier et randre pour les causes et chouses dessus dictes au dit monss. Jehan ou es siens, en nomz de luy et de ses diz frères, trois cent et sexante liures d’esteuenans, ès termes qui s’ensueguent, c’est asauoir nuef vint liures d’esteuenans à la feste de saint Michiel qui sera en l’an mil trois cent cinquante et doux, et nuef vint liures d’esteuenans à la dicte feste de saint Michiel qui sera en l’an mil trois cent cinquante et trois. Et per ceste pais, acort, pronunciation li habitant de la dicte communaltey d’Arbois, pour lours et pour lours successours, sunt et seront quittes perpétuelment enuers les diz monss. Jehan et ses diz frères et lours hers des dessus dictes doux cent cinquante liures d’esteuenans, des diz trante muis de vin et des missions, cost, intérest et domaige qu’il en hont sostenuz et incorruz de tout le temps passez tanque a jour de la date de ces lettres, et de toutes les chouses et demandes deppendant des chouses dessus dictes. Et per miens ce li dit messire Jehans, en nom de luy et de ses diz frères, deura et ha promis randre ès dessus nommez escheuins et prodomes de la dicte communaltey ou à lours successours toutes lettres originalx, transcript, passement, procest et escriptures touchant et façant mention des demandes dessus dictes. Le quel accort, dit et pronunciacion li dit messires Jehans et Othenins ses frères, en nomz de lours, de monss. Anxeal, monss. Hugue et Guillame, lours diz frères, hont louez, ratiffiez, acceptez, confirmez et promis per lours soyrement donnez sus sains euangiles de Deu et per stipulation sollempnel, faire tenir, louer, accepter, ratiffier et confirmer ès diz monss. Anxealx, monss. Hugue et Guillame lours diz frères. Et auxi li dit Guillames de Pupillin, Jehans Chapellains, Odat de Bau et Esteuenon Patrognet, escheuins et prodomes de la dicte communaltey d’Arbois, en nomz et pour les diz habitant de la dicte communaltey, la dicte pais, acort et pronunciation hont louez, agréez, ratiffiez et confirmez, et la dicte somme de trois cent et sexante liures d’esteuenans hont promis, per lours soyrement donnez sus sains euangiles et stipulacion sollempnel sur ce entremise, faire paier ès diz monss. Jehan et ses diz frères ou à lour certain commandement ou à ces qui de lour hauront cause, per les habitans de la ville et communaltey d’Arbois, et sus la expresse obligacion et ypothèque de toz les biens des habitant de la dicte communaltey, mobles et non mobles, présent et auenir, comme qu’il soient nommez, appellez, et quelque part qu’il porront estre trouez. Ceste pais, acort, conuenances, pronunciation et toutes les chouses dessus dictes et l’ene chascune d’ycelles hont li diz mess. Jehans et Othenins, en nomz que dessus, d’une part, et Guillames de Pupillin, Jehans Chapellains, Odat de Bau et Esteuenon Patrognet, escheuins et prodomes de la dicte communaltey d’Arbois, et en nom et pour toute la dicte communaltey et habitant d’ycelley, d’autre part, hont cognehut et confessey estre verayes, louées, confirmées et rattiffiées, et ycelles hont promis vne chascune partie, en tant comme il li touche, et il s’i sunt obligiez, tenir et garder bien et loialment et acomplir fermement, senz corrumpre et senz venir encontre, per lours deuant donez soirement et sus la expresse obligacion de touz lours biens, mobles et non mobles, présenz et aduenir. Et pour toutes les chouses dessus dictes et vne chascune d’yceles tenir, acomplir et garder fermement, si come dessus est dit, vne chascune chascune des dictes parties, en tant come il li doit ou puet appartenir, hont submis et submettent, en nomz que dessus, lours, lours biens, mobles et non mobles, présent et auenir, et les biens de ces pour cuy il hont louez et acordez les chouses dictes, en la juridictiom et coherciciom de nostre dicte court de Besençon et de toutes autres cours, juridictions et cohercitions ecclésiastiques et séculaires, lay où il saront trouez, espicialment en la juridictiom et cohercitiom la court de très haulte et puissante dame ma dame la contesse de Flandres. Vuillanz les dictes parties, en nomz que dessus et en nom de lours et de lours hers, estre contrains come de chouse ajugié, faite et ordenée en jugement, per la sentence d’excommuniement de nostre dicte court de Besençon sus lours et sus lours hers et successours mise, et per la capcion, uendicion et distraction de touz lours biens ès nomz que dessus, mobles et non mobles, présent et auenir. Renunçant en ce fait expressément les dictes parties per lours deuant donez soirement à toute et [chascune] exception de mal baret, de lesion, de circonuention, et en fait, à la condictiom pour cause, senz cause, ou de cause non dehue et non juste, à touz errours, deceuance, ignorance de fait et de droit, à la exception de la dicte pais, acort et pronunciatiom non estre et justement faicte, pronuncié et acordée, espicialment li diz escheuins, en nomz que dessus, hunt renunciez à la exception de la dicte somme de pécune non hauoir promis faire paier et randre ès dessus diz monss. Jehan et ses diz frères ou à lour dit commandement, ès termes dessus deuisez, per les diz habitant d’Arbois, et à toz bénéfice, preuiléges de pape, de l’église, d’emperaour, de roy, de dux, de conte, donez ou à doner, outroiez ou à outroier, en fauour de communaltey, de ville, et généralment hont renunciez les dictes parties, ès nons que dessus, à toutes autres exceptions de déception, raisons, opposicions et allégacions qui pourroient estre dictes, opposées et contremises [à] la tenour de ces présentes lettres et au droit réprouant la général renunciation. En tesmoignaige de véritey, nous officialx dessus diz, à la prière, requeste et supplication des dictes parties, ès nons que dessus, à nous raportées per le dit Bernard de Saint Oyant, nostre jurez et commandement espicial, aquel nous ajostons foy plennière, et sus ce li hauons commis nous foyes et commettons, hauons fait mettre le seel de nostre dicte court en ces présentes lettres hauoy le seel de la dessus dicte très haulte, noble et puissant dame ma dame la contesse de Flandres duquel l’on vse en sa court d’Arbois et ensamble le seel de monss. Thiebaud de Ceys, dessus nommez, gardiains ma dicte dame de Flandres en sa terre de Bourgoine. Doney le mescredi voille de la feste saint Michiel, l’an de Nostre Seignour corrant mil trois cent cinquante et hum. R.B.B. de Sancto Eugendo [Paraphe]. Dupplicata est.